齪齪
作者：韓愈
朝代：唐

paragraphs: 齪齪當世士，所憂在飢寒。
但見賤者悲，不聞貴者歎。
大賢事業異，遠抱非俗觀。
報國心皎潔，念時涕汍瀾。
妖姬坐左右，柔指發哀彈。
酒肴雖日陳，感激寧爲歡。
秋陰欺白日，泥潦不少乾。
河堤決東郡，老弱隨驚湍。
天意固有屬，誰能詰其端。
願辱太守薦，得充諫諍官。
排雲呌閶闔，披腹呈琅玕。
致君豈無術，自進誠獨難。